**Správa o činnosti pozemkového spoločenstva za rok 2015**

V roku 2015 činnosť pozemkového spoločenstva bola zameraná hlavne na ukončenie ťažobných prác v dôsledku rozsiahlej kalamity v lokalite Zuzanka a Lavičky po veternej smršti z mája 2014. Práce na odstraňovaní kalamitného dreva pokračovali v priebehu celého roka 2015 a v prvých mesiacoch roka 2016. K 31.03.2016 boli ťažobné práce ukončené. Vzhľadom na extrémne neprístupný terén v okrajových častiach kalamitnej lokality a z dôvodu nutnosti zabezpečiť dokončenie ťažobných prác, muselo spoločenstvo pristúpiť k rozšíreniu sprístupňovacích ciest v lokalite Zuzanka. Po ukončení ťažobných prác zostalo v uvedenej oblasti ešte určité množstvo palivového dreva ktoré aj v tomto roku ponúkame podielnikom bezodplatne, len za vyčistenie určenej lokality. V prípade nezáujmu podielnikov, ktorý bol pravdepodobne spôsobený značnou neprístupnosťou terénu a nedostupnosťou techniky bude spoločenstvo nútené zabezpečiť upratanie kalamitného územia a uhadzovku konárov iným spôsobom.

Správu o vyťaženom dreve a stave lesných porastov za rok 2015 prednesie v ďalšom bode programu odborný lesný hospodár p. Brezovský.

V priebehu roka 2015 výbor spoločenstva zasadal 3 krát a členovia výboru plnili rôzne úlohy. Hlavnou náplňou bola kontrola porastov a kontrola ťažby dreva ktorú členovia výboru vykonávali týždenne, ďalej to bolo preberanie vyťaženého dreva, výdaj a kontrola odvozu dreva, vytyčovanie trás novovybudovaných ciest, znovu vytýčenie a zameranie hraničných značiek pozemkov spoločenstva zničených veternou smršťou a podobne.

V mesiaci september bol pracovníkmi Okresného úradu Banská Bystrica vykonaný štátny dozor vo veci zistenia úrovne odborného hospodárenia v lesoch a dodržiavania zákonných predpisov na úseku lesného hospodárstva za účasti OLH p. Brezovského a člena výboru p.Lábaja. Po komplexnom zhodnotení výsledkov kancelárskej a vonkajšej časti dozoru dospel Okresný úrad Banská Bystrica, odbor opravných prostriedkov, k týmto záverom: kontrolou na mieste neboli zistené žiadne nedostatky pri dodržiavaní vyhlášky MP SR č.232/2006 Z.z. o vyznačovaní dreva, označovaní vyťaženého dreva a dokladoch o pôvode dreva. Nebolo zistené porušenie zákonných ustanovení zákona č.326/2005 Z.z. o lesoch a vyhlášky MP SR č.453/2006 Z.z. o hospodárskej úprave lesa a ochrane lesa.

K 31.12.2015 výbor zabezpečil spracovanie aktualizovaného zoznamu podielnikov v zmysle platného zákona č. 97/2013 Z.z..

Na záver by som sa chcel poďakovať všetkým funkcionárom spoločenstva za pomoc, ochotu a pracovné nasadenie pri zabezpečovaní plynulého fungovania spoločenstva počas uplynulého roka.

Výsledkom nášho spoločného snaženia je aj dobrý hospodársky výsledok spoločenstva za uplynulý rok a vyplatenie podielov na zisku , s ktorým Vás oboznámi hospodárka spoločenstva .

Ďakujem za pozornosť.

V Mokrej Lúke 24.04.2016